السلام عليكم،، 
 بالنسبة لي ، فزياراتي متكررة لفرع شارع الستين من جهة طريق خريص 
 خلاصة التجارب المتعددة 
 لشخصين ،، طلباتنا تكون كالتالي: ( اذا كنا جوعانين طبعا ) 
  
 مقبلات: 
 حمص ،، جيد وداايم نطلبه 
 تبولة او متبل :: وكلاهما عادي لكن نطلبهم للتشكيل 
  
 وجبات: 
 1- شيش طاووق فرنسي .. عبارة عن شيش طاووق دجاج بس يجي لونه ابيض وفاتح ويجي طري وكانه يذوب في الفم ،، ما اعرف هل يحطون فيه زبادة أو طحينة او كيف بحيث يخلونه طري 
 لكن دايم يخلص بدري .... 
  
 2- صحن شاورما .. وهذا شي الكل عارف،، وشاورمتهم ممتازة وما عليها خلاف ،، خصوصا لما تاكلها عندهم وتكون لسه ما بردت .. يممممم 
  
 3- صحن ثالث ،، وكل مرة نختار شكل غير: 
 *احيانا شيش طاووق عادي : ومعروف ونفس اللي يحطونه في البوفيه المفتوح بس احيانا يجي ناشف زيادة. 
 *احيانا نطلب كباب دجاج: وهذا ما اعجبني ما اذكر ليه ،، لكني طلبته مرة ولا عاد طلبته بعدها. 
 *احيانا نطلب روبيان مشوي ،، وهذا ما عليه لكن بحسب اللي معك ورغبته يمكن ما ياكل بحري 
 *احيانا نطلب روبيان مقلي بالسمسم ،، وهذا حلو ويستاهل خصوصا لو معاك طفل 
 *وفي مرة طلبنا روبيان بالحامض والليمون ،، جاء روبيان مقشر ومطبوخ وفي مرقة حامضة جدا من الليمون ،، هي تصلح الواحد يجربها ،، بس ما تكثر منها 
  
 مشروبات: 
 المشروب عادي يا ببسي ولا عصيرات على حسب.. بس ما ادري اذا عندهم شي متميزين فيه 
  
 الخدمة والتقديم وتجهيز الطاولة: 
 أول ما تدخل وتجلس ،، ييجيبون لك مويه كاسات (ابو نص) واذا حار اطلب منهم ثلج 
 وبحطون لك صحم فيه حبتين مخلل وزيتون وشوي جرجير  
  
 على الطاولة دائما موجود الخبز المفرود المعروف ويكون في اكياس مغلفة.. 
 لكن دائما موجود الخبز الشامي الرهيف عندهم ( زي حق الفلافل)،، 
 وطبعا الخباز اذا صار موجود يجيك حار وممتاز ،، لكن انشب للعمال علشان يجيبون لك وهو ببلاش مع الخدمة لكن يجيبونه على دفعات علشان ما يبرد وكل شوي يحط لك شوي 
  
  
 بحكم الزيارات المتكررة والشبه اسبوعيه ،، يوم الاربعاء والخميس ،، زححمة موووت ،، واحيانا الساعة 12 ما تحصل شاورما فيها ،، وتتاخر طلباتك ،، 
 وباقي الاسبوع ممتاز ولا عندك مشكلة .. 
  
 لشخصين ،، متوسط تكلفة الاكل في الجلسات الداخلية اقل من 100 ريال ،، تزيد وتنقص بحسب نوعية الطلبات هل هي بحرية ،، هل طلبت عصيرات او طلبت ببسي ،، وكذا 
  
  
 وبالنسبة للموجودين ،، اشوفهم دايم يطلبون حاجة ما اعرف اسمها ،، لكنها صحن مشكل يجي 3 ادور او دورين ،، ويحطون فيه مشويات مشكلة لحم ودجاج وشيش طااوق وريش وكذا 
  
 اذا صار معاك 4 وتاكلون اشكال مختلفة ،، تقدر تطلب مثل كذا لكن اذا اثنين، افضل تطلبون اشياء تعرفونها ومحددة 
  
 وبالنسبة لي ،،ما جربت اطلب اسماك (هامور او فيلية او .. )،، لاني على قناعة تامة بعد تجارب مريرة ان اللي يبي سمك يروح محل سمك ،، اما المطاعم العادية والفنادق ما تصلح ابد تطبخ سمك 
 وزميلي اللي اطلع معاه دايم ما يحرص على طلبات اللحم ,, وانا نفس الشي ،، فما اذكر اننا طلبنا كباب لحم أو أوصال ،، لذلك ما تطرقت لها في التقييم 
  
 الخلاصة ،، اذا عندك واحد وتبي تتجمل معاه من ناحية الاكل فالنافورة مناسب ،، لكن جرب تروح له بنفسك وتجرب قبل علشان تتعرف على الخيارات